b'\n_START_ARTICLE_\nGorgone\n_START_SECTION_\nEtimologija\n_START_PARAGRAPH_\nGr\xc4\x8dko ime Gorgona dolazi od rije\xc4\x8di \xce\xb3\xce\xbf\xcf\x81\xce\xb3\xcf\x8e\xcf\x82,  Gorg\xe1\xbb\x91s = "u\xc5\xbeasan", od ie. korijena *greg- (Karl Hoffmann) ili *gragnis (\xc3\x89mile Boisacq), koji je bio rijedak (stir. garg = "divlji", arm. karcr = "tvrd").\n_START_SECTION_\nKarakteristike\n_START_PARAGRAPH_\nGorgone su katkad prikazivane sa zlatnim krilima, bakrenim pand\xc5\xbeama i veprovim kljovama, s posebno izra\xc5\xbeenim pogledom koji je okamenjivao._NEWLINE_Nekim pravom Gorgonom smatraju samo Meduzu, dok ostali gledaju na njih kao trojstvo. Meduza je prikazivana \xc4\x8desto kao zvjersko \xc5\xbeensko ljudsko lice koje je pogledom okamenjivalo. \xc4\x8cesto je prikazivana s krilima i pand\xc5\xbeama i s kosom od zmija._NEWLINE_Dok su Gorgonu/Meduzu starogr\xc4\x8dki oslikavatelji vaza i ureziva\xc4\x8di reljefa prikazivali kao \xc4\x8dudovi\xc5\xa1te, umjetnici od 5. stolje\xc4\x87a pr. Kr. nadalje prikazivali su je prekrasnom ali istodobno i u\xc5\xbeasnom.\n_START_SECTION_\nKult\n_START_PARAGRAPH_\nU staroj Gr\xc4\x8dkoj Gorgoneion bio je prikaz (crte\xc5\xbe, kamena glava, gravura, slika) Gorgonina lica, \xc4\x8desto s mahnitim zmijama i jezikom koji izviruje pored o\xc4\x8dnjaka. \xc4\x8cesto se rabio kao simbol, odnosno amulet, smje\xc5\xa1ten na vratima, zidovima, novcu, \xc5\xa1titovima, grudobranima i nadgrobnim spomenicima da bi otjerao zlo._NEWLINE_Marija Gimbutas vjeruje da je prototip Gorgoniona u neoliti\xc4\x8dkim umjetni\xc4\x8dkim motivima, posebice u antropomorfiziranim vazama i terakota maskama oblo\xc5\xbeenim zlatom. Velike o\xc4\x8di bile su bo\xc5\xbeanske o\xc4\x8di, a imala ih je i Atena te njezina sveta ptica - sova. Mogle su biti predstavljane spiralama, koncentri\xc4\x8dnim kru\xc5\xbenicama i na sli\xc4\x8dne na\xc4\x8dine. Zmije su pak simboli smirenja i pove\xc4\x87avanja. Katkad su Gorgoneia, gorgonioni, obdareni pti\xc4\x8djim stopalima ili p\xc4\x8delinjim krilima, simbolima regeneracije, a ispla\xc5\xbeeni jezik simbol je smrti.\n_START_SECTION_\nMitologija\n_START_PARAGRAPH_\nPrema Ovidiju samo je Meduza imala zmije u kosi zato \xc5\xa1to ju je Atena proklela. Naime, Meduza je spavala s Posejdonom u Ateninu hramu jer je njega uzbudila njezina zlatna kosa. Atena je poslije pretvorila njezine zlatne uvojke u zmije. _NEWLINE_Ubio ju je Perzej te je nosio njezinu glavu kao \xc5\xa1tit (Atena je formirala egidu) i oru\xc5\xbeje, a prema nekim izvorima glava joj je pokopana u atenskoj Agori.'